पाएं अपने शहर की ताज़ा ख़बरें और फ्री ई-पेपरडाउनलोड करें
गया शहर में लॉकडाउन का पहला दिन 11 बजे से शुरू हुआ तो पुलिस-प्रशासन की गाड़ियां सड़कों पर तेजी से जहां-तहां दौड़ने लगी। चौक-चौराहे पर खड़े पुलिस के जवान आने-जाने वालों के साथ टोका-टाकी करने में जुट गए। हालांकि पहले दिन 11 बजे के बाद हाथ ठेले वाले सड़कों पर ठेला लगाकर फल व सब्जियां बेचते नजर आए। लेकिन उन्हें पुलिस ने डंडे का भय दिखाकर भगा दिया।
इस दौरान पुलिस के जवान सड़कों पर बाइक से सवारी कर रहे लोगों से पूछताछ में भी जुट गए। शहर के केपी रोड में कुछ फुटपाथी दुकानों ने सुबह-सबेरे दुकानें खोली पर 11 बजे के बाद पुलिस ने उन्हें चेतावनी देकर बंद करा दिया। पुलिस की ओर से चेतावनी दी गयी है कि आज पहला दिन है, छोड़ा जा रहा है। अगले दिन खुला मिला तो सारे सामान जब्त कर लिए जायेंगे और चालान भी काटा जायेगा।
टिकारी रोड में पुलिस ने दुकानदारों व बाइक सवारों को चेतावनी देकर छोड़ दिया। स्टेशन पर भी सन्नाटा पसरा रहा। अक्सर ऑटो व रिक्शे से फुल रहनेवाले स्टेशन परिसर में दोपहर से ही सन्नाटा पसरा रहा। फिलहाल किसी ट्रेन का आगमन नहीं होना भी मुख्य कारण रहा। स्टेशन रोड में इक्का दुक्का होटल ही खुले मिले।
दवाई मंडी में होलसेल की सारी दुकानों पर रिटेल दवा के खरीदारों की भीड़ दोपहर तक भी बनी हुई थी। जिले की दवा मंडी टिकारी रोड में होने की वजह से यहां विभिन्न इलाकों से लोग आते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn